מעיין אדם

מעיין אדם (נולדה ב-18 במאי 1987) היא בעלת טור, מגישת טלוויזיה ורדיו ישראלית.

ביוגרפיה 
אדם נולדה וגדלה בנהריה, לאב שעלה מארגנטינה, ולאם צברית ממוצא רומני, כבת בכורה ולה שני אחים קטנים. אביה ואמה הקימו יחד חברת כוח אדם. בנעוריה, הוריה התגרשו.

לפני הגיוס, עשתה שנת שירות (ש"ש) בגרעין תיאטרון ואמנות. לאחר מכן, התגייסה לצה"ל לחיל החימוש ושירתה כקצינה במשך כשנתיים. עברה לדובר צה"ל, הייתה קצינת המטה של אבי בניהו, ועם עזיבתו, מונתה לראש לשכתו של הדובר החדש, יואב (פולי) מרדכי.

בשנים 2013–2015 הייתה יועצת התקשורת והדוברת של יו"ר מפלגת "קדימה", שאול מופז.

בשנת 2015, לאחר פרישתו של מופז מהפוליטיקה, שימשה מ"מ-יועצת התקשורת והדוברת של שר העלייה והקליטה זאב אלקין. בהמשך, במשך כשנה, הייתה יועצת התקשורת ודוברת שרת התרבות והספורט מירי רגב.

בשנת 2017 השתתפה בקמפיין למותג "תכשיטי צבאן", החלה לכתוב טור קבוע עבור "ישראל היום" בדיגיטל ובפרינט, ולוהקה כפאנליסטית קבועה בתוכנית "אקטואליות" ברשת 13, בהנחיית שרון כידון.

מינואר עד אוקטובר 2018 הגישה את תוכנית הבוקר ברדיו גלי ישראל. בתור עיתונאית ומגישה, חשפה כי גורמים קואליציוניים ביקשו מח"כ יהודה גליק להגיע לכנסת להצביע על חוק המרכולים בזמן שישב שבעה על מות רעייתו.

מיולי 2018 מגישה פינה בתוכנית "חי בלילה" בקשת 12, ומשמשת כפאנליסטית בתוכנית "חדשות הבוקר".

ב-23 ביוני 2019 החלה להנחות את התוכנית "24 בצהריים" בערוץ 24, לצד גל אוחובסקי ועדי לאון.

ביוני 2021 החלה להגיש לצד אבי קורניק את העונה השנייה של מגזין התרבות "מה הלוז" בקשת 12.

ביולי 2021 החלה להגיש תוכנית רדיו ב-103fm.

בסוף ינואר 2023 החלה להגיש את תוכנית האקטואליה "מדברות על זה" עם דנה גרוצקי בגזרת הצהריים של ערוץ 12.

השתתפות בתוכניות מציאות טלוויזיניות 
בשנת 2017 השתתפה בעונה השמינית של תוכנית המציאות "הישרדות" בערוץ 2 של רשת. אדם העפילה לגמר והגיעה למקום השני ונבחרה בהצבעת הקהל בבית לתואר "חביבת הקהל".

בשנת 2022 השתתפה בעונה השמינית של "רוקדים עם כוכבים", העפילה לגמר וסיימה במקום השלישי.

ב-2023 השתתפה בתוכנית ״המטבח המנצח VIP” עם אמה, יונה.

חיים אישיים 
אדם גרושה מבעלה הראשון.

אדם הייתה בזוגיות עם הסופר אסיף אלקיים.

היא בזוגיות עם חבר הכנסת לשעבר יובל צלנר, גרוש ואב לבת אחת. לזוג בת משותפת.

אחותה הצעירה, מפל אדם, נרצחה בטבח במסיבה ברעים במתקפת הפתע על ישראל ב-7 באוקטובר 2023.

קישורים חיצוניים

הערות שוליים 

סגל גלי ישראל
מתחרי הישרדות (ישראל)
חיילות דובר צה"ל
חיילי דובר צה"ל
דוברות ישראליות
דוברים ישראלים
נפגעי ונפגעות תקיפות מיניות
מתחרי רוקדים עם כוכבים (ישראל)
מתחרי MKR המטבח המנצח
נהריה: אישים
אישים ממוצא יהודי-רומני
ישראליות שנולדו ב-1987
ישראלים שנולדו ב-1987